MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets afgørelse om et EF-handlingsprogram til fremme af organer, der er aktive på europæisk plan på kulturområdet

2003/0115 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets afgørelse om et EF-handlingsprogram til fremme af organer, der er aktive på europæisk plan på kulturområdet

1. BAGGRUND

Fremsendelse af forslaget til Rådet og Europa-Parlamentet (dokument KOM(2003) 275 endelig - 2003/0115 (COD)): // 5. juni 2003

Regionsudvalgets udtalelse: // har givet afkald på at afgive udtalelse om dokumentet

Europa-Parlamentets udtalelse ved førstebehandlingen: // 6. november 2003

Politisk enighed i Rådet (enstemmighed) // 24. november 2003

Vedtagelse af Rådets fælles holdning: // 22. december 2003

2. FORMÅLET MED KOMMISSIONENS FORSLAG

Formålet med afgørelsen, som er hjemlet i EF-traktatens artikel 151, er efter gennemførelsen af den nye finansforordning vedrørende De Europæiske Fællesskabers almindelige budget at udstede en basisretsakt om ydelse af tilskud til fremme af organer, der er aktive på europæisk plan på kulturområdet, og om støtte til enkeltforanstaltninger på kulturområdet.

Programmet vil i givet fald omfatte visse tidligere budgetposter i budgettets del A, kapitel 30, bl.a. budgetposterne om støtte til Det Europæiske Kontor for Mindre Anvendte Sprog og Mercator, bevarelse af de nazistiske koncentrationslejre som historisk minde og støtte til organisationer af europæisk kulturel interesse.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen kan i vidt omfang tilslutte sig den fælles holdnings ordlyd. Nærmere bestemt accepterer den i kompromisets ånd den kortere løbetid som ønsket af Parlamentet og Rådet. Kommissionen bekræfter desuden, at der under budgetsamrådet den 24. november 2003 blev opnået enighed om "øremærkningen", nedtrapningen og undtagelserne fra finansforordningen.

Kommissionen lægger dog vægt på en konsekvent anvendelse af de kriterier, der er fastsat i artikel 2 i Rådets afgørelse om udvalgsprocedurer (1999/468/EF), og hvis betydning Domstolen fastslog i sin dom af 21. januar 2003. Ud fra finansieringsrammen i forslaget at dømme vil kriterierne i nævnte artikel ikke være opfyldt. Kommissionen afgiver derfor - uden at opretholde forbehold - en ensidig erklæring herom (se bilaget).

3.2. Kommissionens holdning til de ændringer, som Parlamentet foreslog ved førstebehandlingen

Ændringsforslag, som fuldt ud er indarbejdet i Kommissionens ændrede forslag og i den fælles holdning: 2, 8, 9, 12 og 16.

- ved ændringsforslag 2 indsættes der i betragtning 11 en påmindelse om forhandlingerne om finansforordningen

- ved ændringsforslag 8 bestemmes det, at Kommissionen årligt forelægger en rapport om gennemførelsen af programmet

- ved ændringsforslag 9 indsættes der i listen over aktiviteter, der ydes tilskud til, rollen som "kulturambassadør", der fremmer kendskabet til den fælles kulturarv

- ved ændringsforslag 12 indsættes der to yderligere kriterier til evaluering af ansøgningerne om driftstilskud (udvekslingen af erfaringer, der kan bidrage til øget kulturel mangfoldighed, og mobiliteten i forbindelse med kunst og kunstnere) og en bestemmelse med krav om at bekendtgøre, at man modtager tilskud

- ved ændringsforslag 16 forkortes den i artikel 1, stk. 3, omhandlede løbetid for det fremtidige program fra fem år til tre år (2004-2006).

Ændringsforslag, som er indarbejdet i Kommissionens ændrede forslag, men ikke i den fælles holdning: 17 og 18.

- ved ændringsforslag 17 blev det foreslået i artikel 5, stk. 1, at ændre finansieringsrammen til 22,764 mio. EUR for en treårig periode (2004-2006)

- ved ændringsforslag 18 blev der for emneområde 2 foreslået to mulige metoder til at udvælge støttemodtagere (indkaldelse af forslag og øremærkning).

Der er således en høj grad af overensstemmelse mellem Kommissionens ændrede forslag og den fælles holdning, for så vidt angår Europa-Parlamentets ændringsforslag. Med hensyn til de ændringsforslag, som Rådet ikke har accepteret, vedrørte ændringsforslag 17 programmets finansieringsramme, som der siden hen er opnået enighed om under budgetsamrådet (se punkt 3.3 nedenfor). Ændringsforslag 18 om kriterierne til udvælgelse af støttemodtagere til emneområde 2 lå forholdsvist tæt op ad det oprindelige forslag. Kommissionen kan dog tilslutte sig det kompromis, man er nået frem til i Rådet.

3.3. De væsentligste forskelle på det ændrede forslag og den fælles holdning

For så vidt angår programmets finansieringsramme for perioden 2004-2006, blev Parlamentet, Rådet og Kommissionen på budgetsamrådsmødet den 24. november 2003 enige om et beløb på 19 mio. EUR. Det er derfor dette beløb, som Kommissionen allerede har accepteret, der er anført i den fælles holdning.

For så vidt angår programmets emneområde 2, bygger Rådets fælles holdning for 2004 på en ordning med støttemodtagere, der angives i bilaget, og for 2005 og 2006 på en ordning med indkaldelse af forslag. Ifølge den enighed, der blev opnået under budgetsamrådet, blev ordningen med nærmere angivne støttemodtagere forlænget til 2005. Kommissionen bekræfter sin tilslutning hertil.

4. KONKLUSION

Efter Kommissionens opfattelse er den fælles holdning et godt udgangspunkt for vedtagelse af Europa-Parlamentets og Rådets afgørelse. Afgørelsen bør dog afspejle den enighed, som de lovgivende organer nåede frem til den 24. november 2003, dvs.:

- forlængelse af ordningen med angivne støttemodtagere til 2005

- indsættelse af to undtagelser fra finansforordningen med følgende ordlyd (da afgørelsen først vedtages i 2004):

"For tilskud i 2004 kan perioden for udgifternes tilskudsberettigelse begynde den 1. januar 2004, forudsat at udgifterne ikke ligger forud for datoen for indgivelsen af ansøgningen om tilskud eller forud for begyndelsen af modtagerens regnskabsår.

I 2004, for støttemodtagere som starter budgetåret inden den 1. marts, kan der gives en undtagelse fra kravet om, at der skal være underskrevet en aftale senest fire måneder efter begyndelsen af modtagerens regnskabsår, jf. artikel 112, stk. 2, i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget. I dette tilfælde kan aftalerne om driftstilskud i 2004 underskrives til og med den 30. juni 2004."

Erklæring fra Kommissionen

Kommissionen noterer sig Rådets beslutning om i artikel 6 at indsætte en bestemmelse om brug af Forvaltningskomitéen for Kultur 2000-programmet, for så vidt angår forskellige foranstaltninger til gennemførelse af EF-handlingsprogrammet til fremme af organer, der er aktive på europæisk plan på kulturområdet. Den understreger dog, at den lægger vægt på en konsekvent anvendelse af kriterierne i artikel 2 i Rådets afgørelse nr. 1999/468/EF (betydningen heraf fremgår af Domstolens dom af 21. januar 2003). I betragtning af den finansieringsramme, der foreslås i den konkrete sag, mener Kommissionen ikke, at kriterierne i artikel 2 er opfyldt.